На основу члана 41а став 2. Закона о заштити природе („Службени гласник РС”, бр. 36/09, 88/10, 91/10-исправка, 14/16, 95/18-др. закон и 72/21) и члана 42. став 1. Закона о Влади („Службени гласник РСˮ, бр. 55/05, 71/05-исправка, 101/07, 65/08, 16/11, 68/12-УС, 72/12, 7/14-УС, 44/14 и 30/18-др. закон),

Влада доноси

УРЕДБУ

О ПРОГЛАШЕЊУ ПРЕДЕЛА ИЗУЗЕТНИХ ОДЛИКА

„ОВЧАРСКО-КАБЛАРСКА КЛИСУРАˮ

Члан 1.

Подручје Овчарско-кабларске клисуре, које се налази у централној Србији, припада регији Западног Поморавља и обухвата долину Западне Мораве и које чини клисура са планинским целинама Овчара и Каблара на који се западно надовезује Дебела гора са једне стране и са друге стране побрђе на коме је село Вранчани, проглашава се за Предео изузетних одлика под именом „Овчарско-кабларска клисураˮ и ставља под заштиту као подручје I категорије, односно подручје од изузетног значаја (у даљем тексту: Предео изузетних одлика „Овчарско-кабларска клисураˮ).

Члан 2.

Предео изузетних одлика „Овчарско-кабларска клисураˮ ставља се под заштиту у циљу заштите и очувања атрактивних морфолошких особености овог подручја, које чини ерозиони речни облик рељефа, представљен клисурастом, дубоко усеченом моравском долином и израженим укљештеним меандрима, са 12 репрезентативних геолошких и геоморфолошких објеката геонаслеђа.

Подручје клисуре одликује изузетно флористичко богатство и клисура представља један од центара разноврсних екосистема и вегетацијских серија: полидоминантних, затим осиромашених, реликтних заједница, као и заједница савременог типа. Забележена су 864 биљна таксонa од којих: 18 строго заштићених биљних врста, 43 ендемичне врсте и 47 реликтних врста, као и присуство терцијарних реликата (црни граб, граб, грабић, црни јасен, руј и др.) у храстовом или прелазном храстово-буковом појасу. У оквиру граница подручја регистровано је укупно 185 врста птица, а од сисара: вук, мрки медвед и др, 11 врста гмизаваца и девет врста водоземаца (шест врста гмизаваца и осам врста водоземаца припадају групи строго заштићених врста). Од ихтиофауне заступљене су строго заштићене врсте риба (вијуница, вијун и балкански вијун), 18 аутохтоних рецентних врста риба (14 има статус заштићених дивљих врста: поточна пастрмка, двопругаста уклија, деверика, буцов, мрена, поточна мрена, скобаљ, шаран, кркуша, гавчица, клен, сом, штука и гргеч). Регистровано је 95 врста дневних лептира (15 строго заштићених врста од националног значаја, док је пет врста од европског значаја).

На подручју Овчарско-кабларске клисуре налази се 12 светиња: девет активних манастира, једна црква на старом манастирском месту, црква–капела и збег црква–спомен костурница.

Подручје Овчарско-кабларске клисуре је eколошки значајно подручје на простору Републике Србије под редним бројем 37 – „Овчарско-кабларска клисура” у Прилогу 1. Уредбе о еколошкој мрежи („Службени гласник РС”, број 102/10), које је идентификовано у оквиру међународне еколошке мреже Емералд (RS0000033), а идентификовано је и као међународно и национално значајно подручје за птице (RS031IBA).

Члан 3.

Предео изузетних одлика „Овчарско-кабларска клисураˮ налази се на територији града Чачка и општине Лучани. На територији града Чачка обухвата катастарске општине Врнчани, Рошци, Видова, Међувршје и Паковраће, а на територији општине Лучани обухвата катастарске општине Лучани, Дљин и Дучаловићи.

Површина Предела изузетних одлика „Овчарско-кабларска клисураˮ је 4.910,8 hа, од чега је у државној својини 1.407,61 hа (28,66%), у приватној својини 2.826,29 hа (57,55%), у јавној својини 82,44 hа (1,7%) и у црквеној својини 593,47 hа (12,09%).

Опис граница и графички приказ Предела изузетних одлика „Овчарско-кабларска клисураˮ приказани су у Прилогу - Опис граница и графички приказ Предела изузетних одлика „Овчарско-кабларска клисураˮ, који је одштампан уз ову уредбу и чини њен саставни део.

Члан 4.

На подручју Предела изузетних одлика „Овчарско-кабларска клисураˮ утврђују се режими заштите I, II и III степена.

Режим заштите I степена обухвата површину од 8,47 ha (0,17%), у оквиру које се налазе локалитети: „Бањски потокˮ и „Орлове стенеˮ.

Режим заштите II степена обухвата површину од 1.205,44 ha (24,54%), у оквиру које се налазе локалитети: „Оровицаˮ, „Вјетринаˮ, „Чвркићиˮ, „Видовоˮ, „Меандриˮ, „Кабларˮ, „Ридˮ, „Дуга косаˮ, „Овчарˮ, „Дебела гораˮ, „Свете Тројицеˮ, „Дучаловићиˮ, „Бањски поток IIˮ и „Садљикеˮ.

Режим заштите III степена обухвата површину од 3.696,89 ha (75,28%), у оквиру које се налазе локалитети који нису под режимима заштите I и II степена.

Члан 5.

На подручју Предела изузетних одлика „Овчарско-кабларска клисураˮ, на површинама на којима је утврђен режим заштите III степена, спроводи се проактивна заштита. У оквиру режима заштите III степена, могу се вршити управљачке интервенције у циљу рестаурације, ревитализације и укупног унапређења заштићеног подручја, развој села и унапређење сеоских домаћинстава, уређење објеката културно-историјског наслеђа и традиционалног градитељства, очување традиционалних делатности локалног становништва, селективно и ограничено коришћење природних ресурса и простора.

Осим забране радова и активности које су као такве утврђене чланом 35. Закона о заштити природе, на површинама на којима је утврђен режим заштите III степена, забрањују се и:

1. радови и активности који могу имати неповољан утицај на геоморфолошке, хидролошке и педолошке карактеристике, живи свет, животну средину, еколошки интегритет и естетска обележја предела;
2. промена намене површина која може имати утицај на темељне вредности природног добра;
3. изградња хидроенергетских објеката (брана – акумулација), укључујући и регулацију и преграђивање водотока, и то на водотоцима са изразито клисурастим и кањонским долинама;
4. извођење земљаних, грађевинских и других радова којима се може оштетити, пореметити или угрозити заштићено подручје и његова околина;
5. слободно испуштање отпадних и загађујућих вода у водотоке;
6. отварање нових мајдана техничког камена унутар заштићеног подручја, осим уколико се материјал таквих или сличних карактеристика не може наћи на подручју изван граница заштићеног подручја, или је тај материјал привременог карактера и просторно и временски строго ограничен, а користи се за побољшање услова живота локалне заједнице (изградња и одржавање локалних саобраћајница и сл.);
7. експлоатација минералних сировина у зонама непосредне и уже заштите изворишта водоснабдевања, на подручјима или у близини подручја намењеног туризму, на подручју или у близини заштићене околине непокретних културних добара;
8. индустријска и индивидуална експлоатација и искоришћавање минералних сировина (бигар, калцит и др.);
9. чиста сеча шума, која није планирана као редован вид обнављања шума, осим у случајевима прописаним законом;
10. свака непланска сеча и уништавање аутохтоних врста дрвећа и жбуња, осим узгојносанитарних радова и активности на очувању локалитета са реликтном шумском вегетацијом;
11. сеча појединачних старих стабала, значајних дендрометријских карактеристика, значајних за очување биодиверзитета и културног наслеђа;
12. уношење инвазивних и алохтоних врста флоре и фауне у природне екосистеме;
13. уклањање аутохтоне вегетације;
14. брање, ломљење, кидање и ископавање биљних врста у природним састојинама;
15. сакупљање заштићених врста изван прописаног периода и коришћење техничких средстава која могу оштетити или уништити примерке заштићених врста, односно њихова станишта;
16. узнемиравање фауне и сакупљање јаја;
17. извођење радова који могу довести до уништавања или оштећивања објеката геонаслеђа;
18. узимање фосилоносних материјала са геолошких профила;
19. формирање пословно-радних зона и изградња привремених или сталних индустријских и привредних објеката који би својим погонима, експлоатацијом или отпадним материјама угрозили услове животне средине, амбијенталне карактеристике простора и/или непокретна културна добра;
20. изградња септичких јама пропусног типа и свако испуштање отпадних и осочних вода у водотоке и земљиште.

Радови и активности ограничавају се на:

1. изградњу соларних електрана и електрана на био-гас;
2. изградњу инфраструктурне мреже и инфраструктурних објеката у складу са одрживим коришћењем природних вредности и капацитета простора;
3. изградњу складишта индустријске робе и грађевинског материјала;
4. изградњу објеката - викендица;
5. експлоатацију и примарну прераду минералних сировина, на удаљености која је већа од минимум 2 km од зоне I и II режима заштите;
6. образовање објеката за управљање отпадом ограничава се на мање објекте који служе за сакупљање, складиштење и третман неопасног отпада;
7. изградњу насеља и ширење њихових грађевинских подручја у складу са планском документацијом;
8. начин газдовања предвиђен и прописан планским документима из области шумарства, за све газдинске јединице које су у заштићеном подручју;
9. начин газдовања на површинама на којима се истраживањима потврди присуство строго заштићених дивљих биљних и животињских врста које су ретке и угрожене и за које су потребне додатне мере заштите, усаглашене са формулисаним мерама заштите;
10. лов за потребе одржавања оптималне бројности и здравственог стања популације ловних врста;
11. риболов се ограничава на рекреативни, спортски, селективни и научноистраживачки;
12. дневни улов рибе за рекреативне риболовце ограничава се на највише 5 kg аутохтоних врста риба, а за поједине врсте риба ограничава се и број примерака (нпр. за пастрмке и друге, дефинисане врсте- три комада збирно; за клена, заједно са другим врстама- десет комада збирно);
13. примену хемијских средстава и других радова и активности који немају неповољан утицај на природне и друге вредности заштићеног подручја;
14. складиштење/депоновање стајњака, осоке и других извора еутрофикације ограничава се на, за ту сврху предвиђене, прописно опремљене локације, које нису у контакту са подземним водама;
15. инфраструктурно опремање и уређење простора за потребе рекреације и туризма, образовног и научног рада, планинарских активности и друго;
16. уређење и унапређење амбијенталне разноврсности и лепоте предела и високих квалитета елемената животне средине.

Члан 6.

На подручју Предела изузетних одлика „Овчарско-кабларска клисураˮ, на површинама на којима је утврђен режим заштите II степена, спроводи се активна заштита ради очувања и унапређења природних вредности, посебно кроз мере управљања популацијама дивљих биљака и животиња, одржање и побољшање услова у природним стаништима и традиционално коришћење природних ресурса.

Осим забране радова и активности које су као такве утврђене чланом 35. Закона о заштити природе и чланом 5. ове уредбе, у режиму заштите IІ степена забрањује се и:

1. промена постојеће морфологије терена и измена хидродинамичких карактеристика и режима Западне Мораве и њених притока, као и сви други радови и интервенције које могу утицати на измену хидролошког режима подземних и површинских вода, осим интервенција чишћења корита од траве и трске;
2. употреба и кретање пловила без пратње чувара или сагласности управљача Предела изузетних одлика „Овчарско-кабларска клисураˮ;
3. употреба пловила (осим чуварске службе) на меандрима (Рапаиловача, Успеније и Међувршје) ка акумулацији;
4. извођење активности и свака промена постојеће морфологије, поткопавање, засецање и сви други радови и интервенције који могу негативно утицати на објекте геонаслеђа;
5. узимање фосилоносног материјала;
6. извођење геофизичких истраживања хеликоптером;
7. измена морфологије терена, односно извођење радова који би могли да униште или наруше геоморфолошке и хидролошке карактеристике подручја;
8. улазак у спелеолошке објекте, пећине и јаме, без сагласности управљача Предела изузетних одлика „Овчарско-кабларска клисураˮ и пратње одговарајућег водича;
9. ломљење, изношење и друго оштећивање пећинског накита;
10. бацање смећа и отпада у јаме;
11. хватање, узнемиравање, изношење и убијање пећинске фауне;
12. било која активност која доводи до значајног узнемиравања птица у периоду размножавања (март-јул);
13. уништавање гнезда птица;
14. формирање мрциништа на подручју карстних седимената природног добра;
15. постављање табли и других обавештења на стаблима;
16. превођење вода и измена хидродинамичких карактеристика и режима потока и река, као и сви други радови и интервенције које могу утицати на измену хидролошког режима подземних и површинских вода;
17. промена намене водног земљишта;
18. депоновање било каквог материјала на заштићеном подручју, у приобалном подручју Западне Мораве као и у јаругама и водотоцима у непосредној околини;
19. руковање отровним хемијским материјама и нафтним дериватима на начин који може проузроковати загађење земљишта и воде;
20. извођење земљаних, грађевинских и других радова којима се може оштетити, пореметити или угрозити заштићено подручје и његова околина;
21. повећање пољопривредног и ливадског земљишта сечом шуме;
22. неконтролисано сакупљање лековитог биља;
23. коришћење и уништавање строго заштићених врста биљака, животиња и гљива и предузимање активности којима би се могла угрозити њихова станишта;
24. коришћење техничких средстава која могу оштетити или уништити примерке заштићених врста, односно њихова станишта и њихово сакупљање изван прописаног периода;
25. промена вегетацијског састава без претходне сагласности надлежне установе заштите природе;
26. кресање лисника за сточну храну, чиста сеча шума на нагибима, претерано оптерећење ливадско-пашњачких површина, као и непланска градња шумских путева, без одговарајућих евакуационих органа за падавинске воде (риголе и путни пропусти);
27. уклањање крајречне вегетације, одлагање/уношење лишћа/лисне масе, грањевине, остатака стабала и другог материјала у речна корита;
28. употреба свих недозвољених средстава за лов рибе (нпр. креч, хлор, конопља, експлозив, струја, мреже и др.) и лов рибе рукама;
29. било које радње и активности којима се угрожава фауна риба и ремети њихов мрест, раст, исхрана и кретање;
30. уређивање простора и/или извођење радова и активности који могу да наруше утврђена својства, статичку безбедност и намену објеката са статусом непокретних културних добара;
31. камповање и ложење ватре, осим на местима која су за то предвиђена;
32. спаљивање стрних усева, спаљивање смећа на отвореном простору и спаљивање биљних остатака.

Радови и активности ограничавају се на:

1. извођење хитних и неопходних санационих шумских радова након акцидентних ситуација приликом ветролома, ветроизвала, пожара, каламитета инсеката;
2. формирање шумских и пољопривредних монокултура;
3. каптирање извора за потребе водоснабдевања постојећих домаћинстава;
4. газдовање шумама и шумским земљиштима утврђеним у плановима и основама газдовања шумама, газдовање блиско природном, којим се обезбеђује одржавање постојећих шумских екосистема и побољшање њиховог састава, структуре и здравственог стања, очување разноврсности и изворности дрвећа, жбуња и осталих биљних и животињских врста у шумским састојинама;
5. традиционално коришћење камена, глине и другог материјала за локалне потребе;
6. заштиту обале водотокова од флувијалне и површинске ерозије применом техничких, биотехничких и биолошких мера;
7. чишћење корита водотокова од вегетације и наноса у циљу очувања пропусне моћи, а по потреби и продубљивање корита;
8. изградњу објеката туристичког смештаја, угоститељства и туристичке инфраструктуре, која се ограничава на изградњу мањих објеката за презентацију природних вредности или објеката у традиционалном стилу;
9. изградњу објеката за конвенционално гајење домаћих животиња и дивљачи у оквиру постојећих сеоских домаћинстава;
10. употребу вештачких ђубрива на обрадивим површинама - у оквиру примене хемијских средстава, а употреба хемијских средстава за заштиту биља ограничава се на употребу уз сагласност министарства надлежног за послове заштите животне средине (у даљем тексту: Министарство);
11. коришћење објеката геонаслеђа у научне и туристичке сврхе;
12. дневни улов на највише 5 kg аутохтоних врста риба, а за поједине врсте риба ограничава се и број примерака: младица–један комад, поточна пастрмка, липљен, шаран, сом и смуђ–три комада збирно, скобаљ, мрена, клен и плотица, десет комада збирно;
13. ловство на санитарни лов дивљачи, заштиту и унапређивање популација дивљачи у ловишту и мере на унапређивању станишта дивљачи;
14. изградњу подземних инфраструктурних водова.

Члан 7.

На подручју Предела изузетних одлика „Овчарско-кабларска клисураˮ, на површинама на којима је утврђен режим заштите I степена, спроводи се строга заштита, којом се омогућавају процеси природне сукцесије и очување станишта и животних заједница у условима дивљине.

Осим забране радова и активности које су као такве утврђене чланом 35. Закона о заштити природе и чл. 5. и 6. ове уредбе, у режиму заштите I степена забрањује се и:

1) сви радови и активности, осим научних истраживања и строго контролисаних активности усмерених ка очувању и унапређивању постојећег стања екосистема;

2) коришћење природних ресурса;

3) изградња објеката.

Радови и активности ограничавају се на:

1) научна истраживања и праћење природних процеса;

2) контролисану (бројно, временски и просторно) посету искључиво ради стручне едукације;

3) обележавање граница;

4) спровођење заштитних, санационих и других неопходних мера у случају пожара, елементарних непогода и удеса, појава биљних и животињских болести и пренамножавања штеточина, уз сагласност Министарства.

Члан 8.

Предео изузетних одлика „Овчарско-кабларска клисураˮ поверава се на управљање Јавној установи „Туристичка организација Чачкаˮ, Чачак (у даљем тексту: Управљач).

У обављању законом утврђених послова управљања заштићеним подручјем, Управљач је овлашћен и дужан нарочито да: организује чуварску службу; обележи заштићено подручје и подручје заштитне зоне; донесе план управљања, годишњи програм управљања и акт о унутрашњем реду и чуварској служби; води евиденције о природним вредностима и људским активностима; обавештава кориснике заштићеног подручја и заштитне зоне о могућностима за обављање радова и активности; учествује у поступку утврђивања накнаде за ускраћивање или ограничавање права коришћења; издаје сагласности и одобрења; прати стање и води евиденције о природним вредностима, непокретностима и људским активностима; утврђује и наплаћује накнаде за коришћење заштићеног подручја.

Члан 9.

Очување, унапређење, одрживо коришћење и приказивање природних и других вредности Предела изузетних одлика „Овчарско-кабларска клисураˮ, спроводи се према плану управљања који доноси Управљач на период од десет година (у даљем тексту: План управљања), са садржином и на начин прописан законом којим се уређује заштита природе.

План управљања садржи циљеве и приоритетне задатке очувања повољног стања заштитне зоне, као и превентивне мере заштите од пожара у складу са законом којим се уређује заштита од пожара и прописима донетим на основу тог закона.

План управљања Управљач доноси и доставља Министарству најкасније у року од десет месеци од дана ступања на снагу ове уредбе.

У поступку давања сагласности на План управљања, Министарство прибавља мишљења министарстава надлежних за послове науке, просвете, туризма, просторног планирања, водопривреде, рударства, пољопривреде, шумарства и финансија.

Управљач је дужан да једном у три године анализира спровођење Плана управљања и остварене резултате и по потреби изврши његову ревизију.

До доношења Плана управљања, Управљач врши послове на основу годишњег програма управљања који је дужан да донесе и достави Министарству на сагласност у року од 60 дана од дана ступања на снагу ове уредбе.

Годишњи програм управљања из става 6. овог члана садржи нарочито: сажет приказ природних и других вредности заштићеног подручја, циљева заштите и одрживог коришћења, могућности и ограничења за њихово остваривање; детаљан приказ годишњих задатака на чувању, одржавању, унапређењу, приказивању и одрживом коришћењу заштићеног подручја за потребе науке, образовања, рекреације и туризма и укупног социо-економског развоја; приказ конкретних послова на изради и доношењу управљачких докумената, првенствено Плана управљања, акта о унутрашњем реду и чуварској служби и акта о накнади за коришћење заштићеног подручја; приказ задатака на обележавању заштићеног подручја, заснивању информационог система и противпожарној заштити; приказ субјеката и организационих и материјалних услова за извршење програма, као и висине и извора потребних финансијских средстава.

Члан 10.

Управљач је дужан да обезбеди спровођење режима заштите, односно унутрашњи ред и чување заштићеног подручја у складу са правилником о унутрашњем реду и чуварској служби, који доноси уз сагласност Министарства у року од шест месеци од дана ступања на снагу ове уредбе.

У оквиру садржине прописане Законом о заштити природе, правилником из става 1. овог члана се ближе утврђују забрањени радови и активности, као и правила и услови обављања радова и активности који су допуштени на подручју Предела изузетних одлика „Овчарско-кабларска клисураˮ.

Правилник из става 1. овог члана објављује се у „Службеном гласнику Републике Србијеˮ.

Члан 11.

Управљач је дужан да на прописан начин обележи Предео изузетних одлика „Овчарско-кабларска клисураˮ, његове спољне границе и границе површина, односно локалитета са режимом заштите II и III степена најкасније у року од годину дана од дана ступања на снагу ове уредбе.

Управљач је дужан да, у сарадњи са Републичким геодетским заводом и Заводом за заштиту природе Србије, изврши идентификацију граница Предела изузетних одлика „Овчарско-кабларска клисураˮ на терену, дигиталној ортофото карти и катастарском плану, у року од 12 месеци од дана ступања на снагу ове уредбе.

Члан 12.

Управљач ће у року од две године од дана ступања на снагу ове уредбе израдити софтверско решење о природним и створеним вредностима, непокретностима, активностима и другим подацима од значаја за управљање Пределом изузетних одлика „Овчарско-кабларска клисураˮ.

Члан 13.

Управљач може прогласити рибарско подручје у оквиру граница Предела изузетних одлика „Овчарско-кабларска клисураˮ, на основу претходно прибављене сагласности министра надлежног за послове заштите животне средине, у складу са законом којим се уређује заштита и одрживо коришћење рибљег фонда.

Члан 14.

Висину накнаде за коришћење Предела изузетних одлика „Овчарско-кабларска клисураˮ својим актом утврђује Управљач, у складу са законом којим се уређују накнаде за коришћење јавних добара.

Члан 15.

Забране и ограничења прописани овом уредбом не односе се на активности и радове које реализују Министарство одбране и Војска Србије за потребе одбране.

Члан 16.

Средства за спровођење Плана управљања обезбеђују се из буџета Републике Србије, од накнаде за коришћење заштићеног подручја, прихода остварених обављањем делатности Управљача и из других извора у складу са законом.

Члан 17.

Плански документи, планови, програми и основе из области шумарства, ловства, управљања рибљим фондом, водопривреде, пољопривреде и туризма и други програми и планови који се односе на коришћење природних ресурса и простора у заштићеном подручју Предела изузетних одлика „Овчарско-кабларска клисураˮ, усагласиће се са Просторним планом Републике Србије, овом уредбом и Планом управљања.

Уредба о утврђивању Просторног плана подручја посебне намене Предела изузетних одлика „Овчарско-кабларска клисураˮ („Службени гласник РС”, број 46/19), остаје на снази до доношења нове, односно предвиђени радови и активности наставиће да се реализују у складу са тим планом.

Члан 18.

Даном ступања на снагу ове уредбе престаје да важи Уредба о заштити предела изузетних одлика „Овчарско-Кабларска клисураˮ („Службени гласник РС”, број 16/00).

Члан 19.

Ова уредба ступа на снагу осмог дана од дана објављивања у „Службеном гласнику Републике Србијеˮ.

05 Број: 110-7106/2021-1

У Београду, 29. јула 2021. године

В Л А Д А

ПРЕДСЕДНИК

Ана Брнабић, с.р.